Европэм щыпсэу адыгэхэм нэхъ трагъащIэ
Европэм щыпсэу адыгэхэм я дунейпсо щэнхабзэ фестивалым хэту Дунейпсо Адыгэ Хасэм и ГъэзэщIакIуэ гупым и зи чэзу зэIущIэр Дамм къалэм щекIуэкIащ. Абы кърихьэлIащ Германие, Голландие, Тырку, Сирие, Иордание, Израиль къэралхэм, Адыгейм, КъБР-м, КъШР-м щыIэ хасэхэм я лIыкIуэхэр. Апхуэдэуи Европэм щыIэ къэрал зыбжанэм къикIа хьэщIэхэр зэIущIэм кърагъэблэгъащ.
ДАХ-м и исполкомым и зи чэзу зэхуэсыр къызэIуихащ икIи иригъэкIуэкIащ Дунейпсо Адыгэ Хасэм и тхьэмадэ Сэхъурокъуэ Хьэутий. Европэм щыпсэу шэрджэсхэм я щэнхабзэ федерацэм и унафэщI ДыщэкI Эртан нэхъ убгъуауэ тепсэлъыхьащ европей къэралхэм щыпсэу ди лъэпкъэгъухэм нобэкIэ я Iуэху зыIутымрэ хамэ щIыналъэ лъэпкъ хъугъуэфIыгъуэхэр щахъумэжыфынымкIэ щыIэ хэкIыпIэхэмрэ.
ДАХ-м и ГъэзэщIакIуэ гупым хэтхэм Iуэхугъуэ зыбжанэ зэпкърахащ. Апхуэдэу Сирием щыпсэу ди къуэшхэм нобэ яIэ щытыкIэм, зыуэ щыт хъыбарегъащIэ зэпыщIэныгъэм зегъэужьыным, Кавказ зауэр зэриухрэ илъэси 154-рэ зэрырикъум иращIэкIыну дауэдапщэхэм, хамэщI щыпсэу щIалэгъуалэр Урысейм и еджапIэ нэхъыщхьэхэм щIэгъэтIысхьэным, нэгъуэщIхэми я гугъу ящIащ.
ЗэIущIэр зэрекIуэкIам теухуа тхыгъэ убгъуа ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
Налшык — Дюссельдорф – Налшык
